शहर में 1 जनवरी से पॉलीथिन पर प्रतिबंध : निगमायुक्त
भास्कर संवाददाता | बुरहानपुर
1 जनवरी से शहर में पॉलीथिन पर पूरी तरह प्रतिबंध लगा दिया जाएगा। अफसर-कर्मचारी अपने-अपने क्षेत्र में पॉलीथिन का उपयोग पूरी तरह बंद कराने के लिए कार्रवाई करें। पॉलीथिन के स्थान पर कपड़े की थैली के उपयोग का बढ़ावा देने के प्रयास करें। इसके लिए लघु उद्याेग के माध्यम से बेरोजगारों को उद्योग स्थापित करने के लिए प्रेरित करें। पॉलीथिन मुक्त बनाकर ही हम शहर को साफ-सुथरा कर सकेंगे। नगर निगम में विकास कार्यों की समीक्षा करते हुए मंगलवार को आयुक्त ने अफसरों को यह निर्देश दिए। समीक्षा बैठक में उन्होंने कहा रोजगारोन्मुखी योजनाओं के लिए शहर में आजीविका केंद्र की स्थापना जल्द होना है। इससे अधिक से अधिक बेरोजगारों को रोजी-रोटी मिलेगी। उन्हें भटकना नहीं पड़ेगा। उन्होंने अफसरों को शासन की विभिन्न योजनाओं के उचित क्रियान्वयन के निर्देश दिए। आयुक्त ने शहरी अधोसंरचना के कार्यों की डीपीआर अनुसार काम करने को कहा। शहरी स्वच्छता अभियान के तहत सामूहिक स्वच्छता केंद्रों का का निर्माण समय सीमा में करने के निर्देश दिए। 1200 सुविधाघरों की जानकारी अफसरों से मांगी।
आयुक्त ने अफसरों से घर-घर से कचरा जमा करने के लिए 15वाहन जल्द बुलवाने को कहा। शहर के 2 उद्यानों को विकसित कर इनमें मेट्रो ट्रेन और प्रकाश की व्यवस्था करने को कहा। 31 दिसंबर तक हाउसिंग फाॅर आॅल योजना के तहत 10 हजार आवासों की डीपीआर तैयार कर शासन को भेजने के निर्देश दिए। सिटी परिवहन का प्रस्ताव एमआईसी से स्वीकृत कराकर स्वीकृति के लिए शासन को भेजने के निर्देश दिए।
बैठक में अफसरों को दिशा-निर्देश देते निगमायुक्त सुरेश रैवाल।
mag_Deva bho_Deva hin_Deva hin_Deva hin_Deva